GKSA en APK gaan nie bande verstewig nie | Netwerk24
GKSA en APK gaan nie bande verstewig nie
Deur Jana Marx 11 Januarie 2018 10:16
Die Gereformeerde Kerke in Suid-Afrika (GKSA) en die Afrikaanse Protestante Kerk (APK) gaan nie verder bande verstewig nie, weens die APK se eksklusiewe blanke Afrikaner-beleid.
'n Aanbeveling het gedien dat GKSA-gemeentes 'n memorandum van samewerking met die APK moet beoordeel, maar dié aanbeveling is deur 'n oorweldigende meerderheid van die 280 afgevaardigdes by die GKSA se algemene sinode in Potchefstroom verwerp.
Luidens die memorandum sou die onderskeie kerkverbande se predikante op mekaar se kansels kon preek, doop en Nagmaal oor en weer bedien of ontvang, en gesamentlike eredienste kon hou.
Bykans 280 afgevaardigdes van die GKSA by die algemene sinodesitting in Potchefstroom. Foto: Jana Marx
"Artikel 3 van die Kerkorde van die AP Kerk wat handel oor kerk en lidmaatskap, bepaal dat net 'blanke Afrikaners, asook ander blankes wat hulle met blanke Afrikaners vereenselwig ... saam met hulle kinders lidmaatskap van 'n plaaslike kerk (gemeente) verkry'. Dit is vir die GKSA problematies," lui die besluit wat ds. Petrus Venter voorgehou het.
Die GKSA wil wél in gesprek bly met die APK oor die kwessies wat skeiding veroorsaak.
"Ons verhouding bly by wat ons noem 'ekumeniese kontak'," het die algemene sinode se voorsitter, dr. Douw Breed verduidelik.
Dit is glo die verste vorm van kerkverhoudinge wat die GKSA met ander kerkverbande handhaaf, het hy later aan Netwerk24 verduidelik.
"Ekumeniese kontak gaan oor samewerking op een of ander terrein waarby albei kerke baat," het Breed gesê.
Ds. Johan Schütte, direkteur van kerkadministrasie wat die APK by die sinodesitting verteenwoordig is teleurgesteld dat die voorstel oor die memorandum afgekeur is.
"Ons het gereken dat die kommentaar van plaaslike kerke oor die verhouding met die APK juis sou help om die gesprek tusen die twee kerke oor die volgende drie jaar (tot by die volgende sinode) te rig."
Volgens Schalk Strauss, voorsitter van die sentrale kerkkommissie van die APK, bring die besluit nie 'n verandering aan die huidige verhouding nie, maar handhaaf die status quo. "Ons het wel gehoop vir meer. Ons is maar teleurgesteld."